《晓泊桑园》
清代·许乃赓

泊舟临大堤，与客纵遐步。秋草凄以绿，弯环见村路。

瓠叶何幡幡，欲采不可渡。沿堤多桔槔，井汲纷如注。

中有官家田，灌输足征赋。平原景物殊，行人屡回顾。

层波荡余霞，落日片帆住。水鸟背人飞，钩辀响深树。

作者简介：许乃赓，字念飏，号藉舲，仁和人。嘉庆丁丑进士，改庶吉士，授编修。历官右庶子。